Na temelju Odluke o početku postupka davanja u zakup poslovnih prostora (KLASA: 023-03/16-01/23, URBROJ: 238/27-159-01-02/01-16-1 od 29.11.2016. godine), a u skladu s člankom 6. stavkom 1. Zakona o zakupu i prodaji poslovnog prostora („Narodne novine“ broj: 125/11 i 64/15), trgovačko društvo KOMUNALAC d.o.o., SAMOBOR, ULICA 151. SAMOBORSKE BRIGADE HV 2 raspisuje

**JAVNI NATJEČAJ**

**ZA DAVANJE U ZAKUP POSLOVNIH PROSTORA**

**NA AUTOBUSNOM KOLODVORU U SAMOBORU**

1. **Predmet** javnog natječaja je davanje u zakup poslovnih prostora na Autobusnom kolodvoru u Samoboru, Ulica 151. samoborske brigade HV 1.
2. Početni iznos mjesečne zakupnine za svaki poslovni prostor iskazan je bez PDV-a.
3. Ponuđeni poslovni prostor oznake „C“ zakupljuje se kao uređeni prostor bez inventara, a ponuđeni prostori oznake „B“ predviđeni su za tipski kiosk prema projektu. Takav tipski kiosk vlasništvo je budućeg zakupnika i on ga dobavlja i postavlja o vlastitom trošku.
4. **Namjena i početna cijena**

|  |  |  |  |  |  |  |
| --- | --- | --- | --- | --- | --- | --- |
| ***R.br.*** | ***Oznaka prostora*** | ***Površina u m*²** | ***Početna cijena po m*²** | ***Početna ponudbena cijena (bez PDV-a)*** | ***Namjena*** | ***Napomena*** |
| 1. | **B1** | 6,14 | 70,00 | 429,80 | Kiosk | ***Prostori za postavljanje tipskog kioska prema projektu (nabava tipskog kioska je obveza budućeg zakupnika prostora)*** |
| 2. | **B2** | 6,14 | 70,00 | 429,80 | Kiosk |
| 3. | **C4** | 24,75 | 70,00 | 1.732,50 | Komercijalni sadržaj | ***Zatvoreni poslovni prostori sa strujom, bez vode (kancelarijski prostori ili sl.)*** |

1. **Opći uvjeti natječaja**

* Pravo sudjelovanja na natječaju imaju sve pravne i fizičke osobe koje ispunjavaju uvjete iz ovog natječaja i koje nemaju nepodmirenih dospjelih obveza prema trgovačkom društvu Komunalac d.o.o., Samobor po bilo kojoj osnovi (uključujući i naknade za Grad Samobor i Hrvatske vode).
* Pravo sudjelovanja na natječaju ima i **„zajednica ponuditelja“** kao udruženje više gospodarskih subjekata koji dostavljaju zajedničku ponudu, a predstavljeni su nositeljem ponude. Odgovornost ponuditelja iz zajedničke ponude je solidarna.
* Svaki ponuditelj može podnijeti ponudu za jedan ili više poslovnih prostora **(za svaki poslovni prostor zasebna ponuda i omotnica)**. Ukoliko isti ponuditelj podnosi ponude za više poslovnih prostora, originale tražene dokumentacije prilaže samo jednoj, a preslike ostalim ponudama.
* Ponuditelj je obvezan uz ponudu priložiti dokaz (presliku uplatnice) o uplaćenoj jamčevini za ozbiljnost ponude u iznosu od dvadeset posto **(20%)** početne cijene poslovnog prostora za koji daje ponudu. Jamčevina se uplaćuje na račun t.d. Komunalac d.o.o., Samobor, IBAN: **HR27 24840081100481256** ili na blagajni društva, Ulica 151. samoborske brigade HV 2. Ponuditeljima koji ne uspiju u natječaju jamčevina se vraća, a ponuditeljima koji uspiju u natječaju, jamčevina se uračunava u zakupninu za prvi mjesec plaćanja zakupnine po sklopljenom ugovoru.
* Poslovni prostori se ne mogu davati u podzakup.
* Ukoliko izabrani zakupnik želi provesti adaptacije ili druge preinake prostora za koji se natjecao, obvezan je iste provesti o svom trošku, uz prethodnu suglasnost zakupodavca na predloženo projektno rješenje.
* Uz ugovorenu mjesečnu zakupninu zakupnik je dužan plaćati ostale troškove (struja, voda, plin, naknada za odvoz komunalnog otpada, komunalna naknada i naknada za uređenje voda) koji terete poslovni prostor prema sklopljenom ugovoru i ispostavljenom računu zakupodavca, kao i ostale naknade (javnobilježničke naknade, troškove osiguranja i sl.), a što će se regulirati ugovorom o zakupu.
* **Ponuda** mora sadržavati:

1. Osnovne podatke o ponuditelju i to: ime, prezime, osobni identifikacijski broj (OIB) i adresu za fizičke osobe, odnosno naziv tvrtke, sjedište i osobni identifikacijski broj (OIB) za pravne osobe.
2. Ponuda „zajednice ponuditelja“ mora sadržavati osnovne podatke iz točke 1. svih gospodarskih subjekata te osnovne podatke iz točke 1. nositelja ponude.
3. Oznaku poslovnog prostora za koji se daje ponuda.
4. Ponuđenu vrstu djelatnosti za poslovni prostor u okviru oglašene.
5. Ponuđeni iznos mjesečne zakupnine za metar kvadratni (m²), koji mora biti isti ili veći od početnog.
6. Broj tekućeg ili žiro računa i naziv banke za povrat jamčevine.
7. Ispravu o upisu u poslovni, sudski (trgovački), strukovni, obrtni ili drugi odgovarajući registar,odnosno ovjerenu izjavu ili odgovarajuću potvrdu kojom ponuditelj dokazuje da ima registriranu djelatnost, ne stariju od 6 mjeseci od danaslanja ponude. Izdavatelj dokaza je nadležni trgovački sud, odnosno upravno ili drugo tijelo nadležno za vođenje obrtnog, strukovnog ili poslovnog registra. Ukoliko nema predmetne isprave, ponuda neće biti prihvatljiva.
8. Potvrdu porezne uprave o stanju duga ili, ako se ne izdaje potvrda, važeći jednakovrijedni dokument nadležnog tijela države sjedišta gospodarskog subjekta, kojom se dokazuje da je platio sve dospjele porezne obveze, obveze za mirovinsko i zdravstveno osiguranje i ostala državna davanja, a koja ne smije biti starijaod30 danaod dana slanja ponude.
9. Dokument izdan od bankarskih ili drugih financijskih institucija (BON-2, odnosno SOL-2 ili jednakovrijedan dokument) kojim se dokazuje solventnost gospodarskog subjekta. Ponuditelj mora, do isteka roka za dostavu ponuda, dokazati da račun nije bio u blokadi u prethodnih 6 mjeseci.
10. Potvrde trgovačkog društva Komunalac d.o.o., Samobor i Grada Samobora o podmirenim dospjelim obvezama.
11. Uz ponudu za zakup poslovnog prostora ponuditelji fizičke osobe prilažu presliku osobne iskaznice.
12. Osobe koje se pozivaju na prvenstveno pravo na sklapanje ugovora o zakupu poslovnog prostora temeljem Zakona o pravima hrvatskih branitelja iz Domovinskog rata i članova njihovih obitelji („Narodne novine“ broj: 174/04, 92/05, 27/07 – Odluka USHR, 107/07, 65/09, 137/09, 146/10 – Odluka USHR 55/11, 140/12, 19/13 – pročišćeni tekst, 33/13 – ispravak, 148/13 i 92/14) dužne su u ponudi priložiti original ili ovjerenu presliku potvrde Ministarstva obrane RH, odnosno Ministarstva unutarnjih poslova, kojom dokazuju svoj status, kao i original ili ovjerenu presliku Hrvatskog zavoda za mirovinsko osiguranje da nisu korisnici mirovine ostvarene na temelju navedenog zakona.
13. **Kriteriji za ocjenu povoljnosti ponude**

* Najpovoljnijom ponudom smatrat će se ona ponuda koja, uz ispunjenje uvjeta iz natječaja, sadrži i najviši ponuđeni mjesečni iznos zakupnine za metar kvadratni (m²) poslovnog prostora.
* Ako su pristigle dvije ili više prihvatljivih ponuda s istim najvećim ponuđenim mjesečnim iznosom, zakupodavac će odabrati ponudu koja je zaprimljena ranije.
* Prvenstveno pravo na sklapanje ugovora o zakupu poslovnog prostora, ako sudjeluju u javnom natječaju i ispune uvjete iz najpovoljnije ponude, imaju: članovi obitelji smrtno stradalog hrvatskog branitelja iz Domovinskog rata, članovi obitelji zatočenog ili nestalog hrvatskog branitelja iz Domovinskog rata, HRVI iz Domovinskog rata, dragovoljci iz Domovinskog rata, ostali hrvatski branitelji iz Domovinskog rata koji su proveli u obrani suvereniteta Republike Hrvatske najmanje 12 mjeseci, ako nisu korisnici mirovine ostvarene po Zakonu o pravima hrvatskih branitelja iz Domovinskog rata i članova njihovih obitelji. Ako više osoba ostvaruje prvenstveno pravo, prvenstveni red između tih osoba utvrđuje se odgovarajućom primjenom odredaba Zakona o pravima hrvatskih branitelja iz Domovinskog rata i članova njihovih obitelji.

1. **Ugovor o zakupu**

* Ugovor o zakupu poslovnog prostora sklopit će se s ponuditeljem koji ponudi najviši iznos mjesečne zakupnine, a udovoljava ostalim uvjetima natječaja.
* Ugovor se mora sklopiti u roku petnaest (15) dana od dana dostave obavijesti o prihvaćanju ponude.
* Ugovor o zakupu poslovnog prostora sklapa se na određeno vrijeme od pet (5) godina.
* Ponuditelj koji sklopi ugovor o zakupu obvezan je u roku osam (8) dana od dana sklapanja ugovora uplatiti na račun zakupodavca iznos od dvije (2) mjesečne ugovorene zakupnine, na ime jamstva za dobro izvršenje obveza iz ugovora (npr. redovito plaćanje zakupnine, naknade štete i sl.). Jamstvo za dobro izvršenje obveza iz ugovora vraća se zakupniku u roku osam (8) dana od dana isteka roka zakupa.
* Ponuditelj koji sklopi ugovor o zakupu ne može poslovni prostor ili dio poslovnog prostora dati u podzakup.
* Uz ugovorenu mjesečnu zakupninu zakupnik je dužan plaćati ostale troškove (struja, voda, plin, naknada za odvoz komunalnog otpada, komunalna naknada i naknada za uređenje voda) koji terete poslovni prostor prema sklopljenom ugovoru i ispostavljenom računu.

1. **Ponude za zakup**

* Ponude za zakup poslovnog prostora s traženom dokumentacijom dostavljaju se u pisanom obliku u zatvorenoj omotnici na adresu: KOMUNALAC d.o.o., SAMOBOR, ULICA 151. SAMOBORSKE BRIGADE HV 2 s naznakom „NATJEČAJ – POSLOVNI PROSTOR AUTOBUSNI KOLODVOR – „OZNAKA PROSTORA“ – NE OTVARAJ“
* Rok za dostavu ponude je 12.12.2016. godine do 12 sati.
* Ponude koje budu dostavljene nakon proteka roka ili budu nepotpune neće se razmatrati.

1. **Javno otvaranje ponuda**

* Javno otvaranje ponuda bit će 12.12.2016. godine u 12 sati u prostoriji t.d. Komunalac d.o.o., Samobor, Ulica 151. samoborske brigade HV 2.
* Pravo aktivnog sudjelovanja imaju samo ovlašteni predstavnici ponuditelja, koji prilažu punomoć za nazočnost na otvaranju.
* O ishodu natječaja ponuditelji će biti obaviješteni pisanim putem u roku osam (8) dana od dana završetka rada povjerenstva.

1. **Trgovačko društvo Komunalac d.o.o., Samobor zadržava pravo poništaja natječaja ili dijela natječaja, bez prethodnog obrazloženja i pri tome ne snosi odgovornost prema ponuditeljima, kao niti njihove troškove sudjelovanja na natječaju.**
2. Za poslovne prostore koji ne budu dani u zakup po ovom natječaju, natječaj ostaje otvoren do daljnjega, odnosno do odabira najpovoljnijeg ponuditelja po istim uvjetima iz ovog natječaja.
3. **Uvid u lokaciju** poslovnih prostora, kao i sve druge informacije, zainteresirani ponuditelji mogu zatražiti od kontakt osobe radnim danom od 7 do 15 sati. Osoba za kontakt je Darko Kiseljak, 091/3838-579.

**KOMUNALAC d.o.o., Samobor**